Kim Valentin (V), 2021-05-03:
Tak til formanden.
Det her forslag minder jo rigtig meget om B 227, og så er der jo selvfølgelig nogle variationer, men noget af argumentationen vil blive gentaget.
Og B 227 er jo også fremsat af Alternativet og hr. Torsten Gejl og behandlet i salen i dag.
Eftersom Venstre ikke har ændret holdning, siden B 227 blev behandlet, vil min tale derfor være meget lig den foregående.
I Venstre er vi meget store tilhængere af en ensartet CO 2 -afgift.
For snart et år siden gik vi sammen med Radikale Venstre om at lægge pres på regeringen for at få indført en sådan afgift.
Tak for det til De Radikale.
Derfor er vi også rigtig glade for den aftale, vi indgik tilbage i december med regeringen, Radikale Venstre, Socialistisk Folkeparti og De Konservative om en omfattende grøn skattereform, som jo netop indeholder en ensartet afgift på CO 2 .
Her må jeg også sige, at det naturligvis ærgrer mig, at forslagsstilleren ikke var med i aftalen, når nu forslagsstilleren er så stor en tilhænger af en ensartet CO 2 -afgift.
Men som forslagsstilleren også nævner, har vi endnu ikke fastlagt, hvilket niveau afgiften skal ligge på.
For vi skal jo ikke bare have sådan en ensartet CO 2 -afgift, vi skal have en god og effektiv afgift, som ligger på det helt rigtige niveau.
Derfor er der nedsat en ekspertgruppe, som skal belyse mulige modeller for, hvordan afgiften kan indføres.
Ekspertgruppen afleverer første delrapport i slutningen af 2021, og i efteråret 2022 skal ekspertgruppen aflevere den anden og sidste rapportering.
Det er lang tid, og vi vil gerne presse på for at gøre det hurtigere.
Når de anbefalinger er kommet, kan og skal vi hurtigst muligt blive enige om, hvilket niveau CO 2 -afgiften skal ligge på frem mod 2030.
Det er trods alt det vigtigste, at vi lander på 70 pct.s reduktion i 2030.
For jeg er fuldstændig enig med forslagsstilleren i, at det haster.
Derfor forventer jeg da også, at vi i aftalegruppen vil arbejde målrettet og effektivt for hurtigst muligt at få fastlagt den ensartede CO 2 -afgift, når først ekspertgruppens anbefalinger er kommet.
For så kan vi, i modsætning til i dag, gøre det på et faktuelt og oplyst grundlag, hvor konsekvenserne er regnet med.
Det synes jeg er vigtigt, når vi laver et indgreb, der har så stor betydning for både de danske virksomheder og forbrugere.
Det er rigtig, rigtig mange tusinde kroner for forbrugerne og millioner af kroner for virksomhederne.
Det kan få utilsigtede konsekvenser, hvis CO 2 -afgiften bliver for høj, og det er vi nødt til at have for øje; det har vi et ansvar for.
Og Det Miljøøkonomiske Råd har jo f.eks. udtalt, at en ensartet CO 2 -afgift på 1.200 kr. kan risikere at koste eksempelvis landbruget og fødevareindustrien op mod 19.000 arbejdspladser.
Så det er ikke noget, vi sådan bare lige skal tage let.
Vi nedbringer ikke den samlede CO 2 -udledning, hvis både udledning og arbejdspladser flyttes til udlandet.
Derfor er vi nødt til at basere den her beslutning på et fuldstændig oplyst grundlag.
Og så er jeg slet ikke i tvivl om, at vi vil have virksomhederne med os.
De tripper jo også for at komme med i det her.
Og når jeg lytter til dem, er de så klar til at hjælpe med til den grønne omstilling, og de er så klar til at omstille sig til en ensartet CO 2 -afgift.
Det mindste, de kan forvente af os, er til gengæld, at vi sørger for, at den CO 2 -afgift er baseret på fakta og analyser, så den kommer til at ligge på det helt rigtige niveau, samt at vi ikke ændrer den i tide og utide, når den først er lagt – så det er den, vi kører med.
Til sidst vil jeg gerne endnu en gang understrege, at Venstre ser meget frem til, at ekspertgruppens anbefalinger er klar og vi hurtigst muligt får fastlagt en ensartet CO 2 -afgift og kommer længere med den grønne omstilling.
Og med de ord kan jeg altså meddele, at Venstre ikke støtter beslutningsforslaget.
Tak for ordet.